Kruger het 'n besondere bydrae tot die Afrikaanse teologiese wêreld gelewer deur werke van belangrike denkers soos Ruusbroec en Bruno in Afrikaans te vertaal.1 Dante se Commedia2 is 'n nuwe toevoeging. Sy fokus is egter op die mistiek en van belang is die wyse waarop hy die mistiese onderstrome in die werk van groot denkers na vore laat kom. Sy konsistente werk oor die mistiek maak hom in die verband 'n pasaangeër in die Suid-Afrikaanse konteks.3
Daar is 'n nuwe belangstelling in die Middeleeue wat dalk nie altyd so donker was as wat ons dink nie. Die intense fokus en skerp uitbeelding van die hel soos beskryf in die Inferno kom inderdaad donker en Middeleeus voor. Maar die teks bevat veel meer en met dieper nadenke kom aspekte na vore wat selfs in postmoderne verband appelleer. 'n Letterlike geloof in die hel en helse strawwe is dalk Middeleeus, maar metafories gesproke is "hel" deel van die hedendaagse samelewing. Die verskil is net dat waar die Middeleeuse mens die hel as 'n nadoodse realiteit gesien het, dit in ons tyd as 'n eksistensiële realiteit gesien word, maar ook as 'n apokaliptiese moontlikheid wat in ons geskiedsruimte kan inbreek. Dink maar aan die gevolge van temperatuurveranderinge, besoedeling, oorbevolking. Verskeie scenarios word in menige apokaliptiese films verbeeld. Hel is nie 'n plek waarheen ons op pad is nie, maar 'n realiteit wat na ons op pad is - 'n realiteit wat ons self voorberei het.
Kruger (2013:8) verwys na die tragiek teenwoordig in die huidige Suid-Afrikaanse konteks en sê: "Die 'Hel' is 'n relevante tema. Die tema van die Inferno kan 'n transendering van die beperkte Suid-Afrikaanse situasie moontlik maak; 'n situering daarvan in die groot konteks van menslike vervreemding en ontnugtering." Kruger (2013:9) sien Dante se werk tereg as die verhaal van Dante se eie ontsetting en katarsis, die drama van elke mensehart. Dit gaan elkeen aan (tua res agitur!).
Die vertaling bevat ook uitvoerige toeligting waarsonder die verwysings na die historiese agtergrond, figure en gebeure wat in die gedig voorkom nie verstaan kan word nie. Alhoewel die boek net die vertaling van die eerste van die drie dele van die Commedia is, betrek Kruger ook die tersaaklike aspekte uit Purgatorio en Paradiso in soverre dit van belang is vir sy ontwerp van 'n mistieke interpretasie van die hele werk. Dit is uiteraard eers in Paradiso waar die ultieme mistieke ervaring van die visio Dei na vore kom.